KIRJALLINEN KYSYMYS E-0760/03 esittäjä(t): Elisabeth Jeggle (PPE-DE) komissiolle. Asetuksen EY/1774/2002 mukaiset polttolaitosten toimintaa koskevat vaatimukset.



Virallinen lehti nro 222 E , 18/09/2003 s. 0233 - 0233



KIRJALLINEN KYSYMYS E-0760/03 esittäjä(t): Elisabeth Jeggle (PPE-DE) komissiolle (12. maaliskuuta 2003) Aihe: Asetuksen EY/1774/2002 mukaiset polttolaitosten toimintaa koskevat vaatimukset Eläinten ruhojen ja teurastusjätteiden hävittämisestä on tullut hyvin kallista sen jälkeen kun eläinjauhon käyttäminen muiden eläinten kuin märehtijöiden rehussa kiellettiin BSE-kriisin vuoksi. Eläinten ruhoja hävittävät laitokset haluaisivat sen vuoksi usein laitosta kunnostaessaan tai laajentaessaan siihen mahdollisuuden käyttää itsetuotettua eläinrasvaa polttoaineena. Asetuksen EY/1744/2002(1) liitteessä IV olevan II luvun (Toimintaa koskevat vaatimukset) 3 kohdan mukaan polttolaitoksen toiminnan ehtona on vähimmäislämpötilan nostaminen vähintään kahdeksi sekunniksi 850 asteeseen. Ilman kalliita ja tilaa vieviä esi- ja jälkipolttokammioita saavutetaan kuitenkin 1 400 asteen lämpötila enintään 0,6 sekunniksi. Eläinrasva nestemäisenä polttoaineena ei siis fysikaalisesti vastaa vaadittuja parametrejä. Onko komission mielestä mahdollista mukauttaa asetusta EY/1774/2002 todellisiin olosuhteisiin ja myöntää potentiaalisille hakijoille poikkeuslupia, joiden perusteella he voivat käyttää eläinrasvaa polttolaitoksen polttoaineena yllä mainittujen parametrien (1 400 astetta 0,6 sekunniksi) mukaisesti? (1) EYVL L 273, 10.10.2002, s. 1. David Byrnen komission puolesta antama vastaus (25. huhtikuuta 2003) Jätteenpolttoa säännellään yhteisön lainsäädännöllä, jolla pyritään niin paljon kuin käytännössä on mahdollista ehkäisemään tai rajoittamaan jätteenpolton ympäristöhaittoja ja siten ihmisten ja eläinten terveyttä uhkaavia vaaroja. Eläimistä saatavien sivutuotteiden polttamisesta voidaan todeta, että jätteenpoltosta 4 päivänä joulukuuta 2000 annetun Euroopan parlamentin ja neuvoston direktiivin 2000/76/EY(1) soveltamisalaan eivät kuulu laitokset, joissa poltetaan pelkästään eläinten ruhoja. Direktiivin 2000/76/EY soveltamisalan ulkopuolelle jäävään eläimistä saatavien sivutuotteiden polttamiseen voidaan kuitenkin 1. toukokuuta 2003 lähtien soveltaa asetusta (EY) N:o 1774/2002(2). Asetuksessa säädetään, että komissio voi asianmukaisen tiedekomitean kuulemisen jälkeen hyväksyä vaihtoehtoisia käyttö- tai hävitystapoja. Ne voivat täydentää asetuksessa säädettyjä tapoja tai korvata ne. Komissio suhtautuu myönteisesti tieteellisesti perusteltuihin aloitteisiin ja pyytää osapuolilta ehdotuksia vaihtoehtoisiksi hävitysprosesseiksi, -välineiksi ja -järjestelmiksi. Komissio on lisäksi perustanut tiedekomiteoiden jäsenistä koostuvan työryhmän tekemään ensiarvion ja ehdottamaan toimintatapoja. Työryhmä on jo alkanut arvioida monia alan teollisuuden esittämiä vaihtoehtoisia prosesseja, järjestelmiä ja välineitä sekä myös eläinrasvojen polttamista (1 400 asteessa 0,6 sekuntia) polttoaineena. Arvioinnissa otetaan huomioon eläinten ja ihmisten terveyteen sekä ympäristöön liittyvät riskit. Kun jonkin prosessin, järjestelmän tai välineen todistetaan olevan turvallinen, komissio tekee päätöksen hyväksyä sen muuttamalla asetusta. (1) EYVL L 332, 28.12.2000. (2) Euroopan parlamentin ja neuvoston asetus (EY) N:o 1774/2002, annettu 3 päivänä lokakuuta 2002, muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä, EYVL L 273, 10.10.2002.